A TANÁCS HATÁROZATA
(2004. október 21.)
Portugália felhatalmazásáról arra, hogy eltérést jelentő intézkedést alkalmazzon a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 21. cikke (1) bekezdésének a) pontját és 22. cikkét illetően
(2004/738/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapításról - szóló, 1977. május 17-i 77/388/EGK hatodik tanácsi irányelvre (1) és különösen annak 27. cikkének (1) bekezdésére,
tekintettel a Bizottság javaslatára,
mivel:
(1)
A Bizottság által 2004. február 19-én iktatott levélben Portugália felhatalmazást kért eltérő intézkedés alkalmazására a házaló kereskedelem esetében.
(2)
A többi tagállamot 2004. március 26-án tájékoztatták ezen kérelemről.
(3)
Portugáliát 2004. március 30-án tájékoztatták arról, hogy a Bizottság rendelkezik minden, az ügy eldöntéséhez szükséges információval.
(4)
Az intézkedés célja, hogy lehetővé tegye egyes házaló kereskedelemmel foglalkozó vállalkozások számára, hogy viszonteladóik helyett megfizessék az eladott termékekre vonatkozó HÉÁ-t, feltéve hogy a vállalkozások árbevétele teljes egészében a nevükben és a saját javukra tevékenykedő viszonteladókkal működtetett házaló kereskedelemből származik, valamint a nagyközönségnek szánt eladási árat tartalmazó árjegyzékeket a vállalkozás minden termékére előzetesen elkészítik és be is tartják.
(5)
Az eltérés azokra az esetekre korlátozódik, amikor a vállalkozás termékeit közvetlenül viszonteladóknak értékesíti, akik közvetlenül a végső fogyasztóknak értékesítik ezeket tovább.
(6)
Azok a vállalkozások, amelyek a fent említett feltételeket teljesítik, és amelyek az adóhatóságtól a megfelelő engedélyt megkapták, a HÉÁ-t a kincstárnak az előzetesen rögzített kiskereskedelmi ár alapján fizetik meg.
(7)
Az érintett viszonteladók a továbbiakban nem kötelesek az értékesítés után adót fizetni, és ezért adólevonási joggal sem rendelkeznek.
(8)
Ez a rendszer eltérést jelent a 21. cikk (1) bekezdésének a) pontjától abban az értelemben, hogy a nagykereskedőt terheli az adókötelezettség a viszonteladói által a végső fogyasztóknak eladott áruk tekintetében.
(9)
Ezért a nagykereskedők kötelesek eleget tenni a viszonteladóik által a végső fogyasztóknak eladott árukkal kapcsolatban felmerülő bevallási, számlázási, fizetési stb. kötelezettségeknek, és a 22. cikktől eltérve a viszonteladóik a végső fogyasztókhoz eljuttatott termékeik tekintetében mentesülnek ezen kötelezettségek alól.
(10)
A rendszert a korábbi, 1999. január 18-i 1999/82/EK tanácsi határozat (2) engedélyezte, amely 1999. január 1. és 2000. december 31. között volt hatályban.
(11)
A Bizottság úgy véli, hogy a jelenlegi eltérés egy egyszerűsítési szabályozás, így az megfelel a hatodik irányelv 27. cikkében foglalt feltételeknek.
(12)
Az eltérést 2009. december 31-ig meg kell adni.
(13)
Az eltérést jelentő intézkedés nem módosítja a végső fogyasztás szintjén beszedett HÉA összegét, és nem jár negatív hatással az Európai Közösségek saját, a forgalmi adóból származó erőforrásaira,
ELFOGADTA EZT A HATÁROZATOT:
1. cikk
Portugália 2009. december 31-ig felhatalmazást kap a 77/388/EGK hatodik tanácsi irányelvtől eltérő rendelkezéseket tartalmazó, a házaló kereskedelem adózására vonatkozó különleges intézkedések alkalmazására.
Bármely vállalkozás, amelynek árbevétele teljes egészében a nevükben és a saját javukra tevékenykedő viszonteladókkal működtetett házaló kereskedelemből származik, engedélyt kérhet az illetékes hatóságtól az alábbi 2. és 3. cikk rendelkezéseinek alkalmazására, feltéve hogy:
a)
a vállalkozás által értékesített valamennyi termék szerepel az előzetesen megállapított, a végső fogyasztás szakaszában alkalmazandó árjegyzékben;
b)
a vállalkozás termékeit közvetlenül viszonteladóknak értékesíti, akik közvetlenül a végső fogyasztóknak értékesítik ezeket tovább.
2. cikk
A 77/388/EGK hatodik irányelv 21. cikke (1) bekezdésének a) pontjától eltérően, azok a vállalkozások, amelyek engedélyt kaptak ezen különleges intézkedés alkalmazására, a viszonteladóik által a végső fogyasztóknak értékesített áruk utáni adók megfizetésére kötelezettek.
3. cikk
Azon viszonteladók, akiknek árui egy, az ezen különleges intézkedés alkalmazására felhatalmazott vállalkozástól származnak, a végső fogyasztóknak értékesített áruk tekintetében mentesülnek a 77/388/EGK hatodik irányelv 22. cikkében foglalt kötelezettségek alól.
4. cikk
Ezen határozat címzettje Portugália.
Kelt Luxembourgban, 2004. október 21-én.